b"\n_START_ARTICLE_\nQuet\xc3\xb2gnats\n_START_SECTION_\nCaracter\xc3\xadstiques\n_START_PARAGRAPH_\nEls quet\xc3\xb2gnats s\xc3\xb3n transparents o transl\xc3\xbacids i estan recoberts d'una cut\xc3\xadcula. Presenten aletes i un parell d'espines quitinoses a cada costat del cap per a la ca\xc3\xa7a, que guarden en una caputxa quan neden. Tenen un cap, un tronc i una cua diferenciats; s\xc3\xb3n hermafrodites i s'han descrit esp\xc3\xa8cies productores de neurotoxines per atrapar preses. Neden propulsant-se amb la cua i estabilitzant-se amb les aletes._NEWLINE_Tot i tenir una boca amb una o dues fileres de dents, ulls compostos i sistema nervi\xc3\xb3s, estan mancats d'aparell respiratori, circulatori o excretor. Mouen el material per dins del cos amb cilis i l'excreci\xc3\xb3 la duen a terme a trav\xc3\xa9s de la pell.\n_START_SECTION_\nRelacions filogen\xc3\xa8tiques\n_START_PARAGRAPH_\nSe solen classificar dintre dels deuter\xc3\xb2stoms per les seves caracter\xc3\xadstiques en el desenvolupament embrionari. Lynn Margulis i K. V. Schwartz els inclo\xc3\xafen en aquest grup dintre de la classificaci\xc3\xb3 de 5 regnes. Els ex\xc3\xa0mens moleculars, tanmateix, els associen amb els prot\xc3\xb2stoms, i Thomas Cavalier-Smith els va incloure en aquest grup en la seva teoria dels 6 regnes. Pel que fa al desenvolupament, tenen certes similituds amb els nematodes._NEWLINE_Alguns autors els relacionen amb els conodonts, que al seu torn estan relacionats amb els vertebrats, i m\xc3\xa9s concretament amb els protoconodonts, que actualment es consideren quet\xc3\xb2gnats i que es coneixen nom\xc3\xa9s per algunes dents.\n_START_SECTION_\nRegistre f\xc3\xb2ssil\n_START_PARAGRAPH_\nQuasi no hi ha registre f\xc3\xb2ssil, per\xc3\xb2 es creu que varen apar\xc3\xa8ixer en el Cambri\xc3\xa0. S'han trobat espines fossilitzades seves datades a l'acabament de l'era paleozoica. Existeixen f\xc3\xb2ssils de cossos complets, encara no gaire ben descrits, de mitjans del Cambri\xc3\xa0 a Burgess Shale a la Columbia Brit\xc3\xa0nica, i del Cambri\xc3\xa0 inferior en els esquists de Maotianshan de Yunnan, a la Xina."